  Майя Бывальцева Йӧлэсь кылчинъёслэн но архангелъёслэн фестивалязы 30 пала скульпторъёс пырисько. Ижкарын со 9-тӥысен 19-тӥ толшорозь ортчоз. Журналистъёслы со сярысь вераз «Творческая дача» галереялэн лулчеберетъя кивалтӥсез, ужрадлэн одӥгез кураторез Анфим Ханыков. «Михайловской собор дорын 20 пала скульптураос луозы, Пригов нимо ошмес вӧзын 5 пала скульптураос луозы. Ваньмыз 30 пала пыриськисьёс, кин ке командаен, кин ке огназ скульптураез лэсьтэ», — пусйиз Анфим Ханыков. Кызьы вераз кар огазеяськонъёслэн «ЛИФТ» штабзылэн кивалтӥсез Дмитрий Шевкунов, фестиваль куатетӥзэ ортче ни, ужрадэ вуизы яке эскизъёссэс лэзизы пӧртэм каръёсысь скульпторъёс, со пӧлын Кемеровоысь, Новосибирскысь, Калининградысь, Томскысь, Хабаровскысь но мукет. Устооссэ ужъёсты 3D форматэн конвертъёс яке открыткаос вылын поттозы. Вуоно арын радъясьёс калыккуспо инлык басьтыны оско. Ужрад калык кичӧлтон луэ, соин ик отчы пыриськисьёс нокыӵе коньдон уз басьтэ. Ижкарысь но Удмуртиысь епархия сьӧрлось вуэм скульпторъёсты Кузон Инмар Анайлэн храмаз интыяз. Тужгес тодмо скульпторъёсын «ЛИФТ» штабын пумиськонъёс радъямын луозы. 14-тӥ толшоре 19 часын Хабаровскысь Вадим Полинэн но Кемеровоысь Антон Кармановен тодматскыны луоз. 16-тӥ толшоре штабе вуылозы Краснодарысь Валерий но Юлия Кзас. Фестивалез ворсан но скульптураосын паркез усьтон ужрад 19-тӥ толшоре, Йӧ вылэ султон нуналэ ортчоз. Тегъёс: Лулчеберет Ижкар Православие Удмуртия  